Il-Kap tal-Oppożizzjoni u tal-Partit Nazzjonalista Simon Busuttil qal li wara l-isparatura mix-xufier tal-Ministru Mallia, il-pożizzjoni tal-Ministru tal-Intern m’għadhiex tenibbli u l-Prim Ministru Joseph Muscat għandu jneħħieħ mir-responsabbiltà tal-ordni pubblika għax fi kliemu “he is not fit for purpose”. F’konferenza tal-aħbarijiet, Dr Busuttil qal li jekk il-Prim Ministru ma jagħmel xejn, juri dgħjufija kbira u jkun kompliċi miegħu f’inċident li ddeskriva bħala xokkanti u li m’għandux jitħalla għaddej qisu xejn m’hu xejn. Qal li xejn ma jiġġustifika li xufier ta’ Ministru jispara tiri għax kien hemm ħabta bejn żewġ karozzi, aktar u aktar minn uffiċċjal responsabbli mill-ordni pubblika. Il-Kap tal-Partit Nazzjonalista qal li l-aġir tax-xufier hu riflessjoni tal-aġir tal-Ministru Mallia u l-Gvern li jagħtu r-riħ lil kulħadd u li kulħadd jaħseb li jista’ jagħmel li jrid, anke jispara fuq ħaddieħor. Dr Busuttil akkuża lill-Ministru Mallia li ma qalx il-verità mill-ewwel u li pprova jagħmel ‘cover up’ ta’ dak li seħħ, meta l-ewwel qal li t-tiri ta’ twissija kienu sparati fl-ajru u meta nduna li l-verità kienet ħierġa, dawwar il-verżjoni. Qal li l-Partit Nazzjonalista jistenna li l-Kummissarju tal-Pulizija jagħmel xogħlu b’indipendenza u ma jħallix lill-Ministru jindaħallu.